**D Ô V O D O V Á S P R Á V A**

**A. Všeobecná časť**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 7/2023 Z. z. o výške pracovnej odmeny a podmienkach jej poskytovania odsúdeným (ďalej len „návrh nariadenia vlády“) ako iniciatívny materiál.

Na základe § 2 ods. 3 nariadenia vlády Slovenskej republiky č. 7/2023 Z. z. o výške pracovnej odmeny a podmienkach jej poskytovania odsúdeným stanoveného valorizačného mechanizmu, by mali byť pracovné tarify odsúdených zaradených do práce na rok 2024 zvýšené koeficientom 1,07. V prípade, ak by sa valorizácia pracovných taríf realizovala v uvedenom 7,14 % zvýšení, predpokladaný nárast výdavkov na pracovné odmeny odsúdených zaradených do práce vrátane odvodov, by tvoril sumu 1 022 000 Eur, z toho 728 540 Eur pre vedľajšie hospodárstvo a 293 460 Eur pre vnútornú prevádzku. Uvedené zvýšenie nákladov na prácu odsúdených zaradených do práce by v prípade vnútornej prevádzky v plnom rozsahu znášal rozpočet Zboru väzenskej a justičnej stráže, pri odmenách odsúdených zaradených do práce zaradených do vedľajšieho hospodárstva, by sa navýšenie prenieslo do cien prác a služieb stredísk vedľajšieho hospodárstva a do cien výrobkov, ktoré strediská zhotovujú.

Na základe vyššie uvedených negatívnych dopadov sa za účelom zamedzenia negatívnych vplyvov valorizácie pracovných odmien odsúdených zaradených do práce na rozpočet verejnej správy a s poukázaním na skutočnosť, že v roku 2023 boli pracovné tarify odsúdených zaradených do práce navýšené oproti roku 2022 o 8 % navrhuje, aby sa v roku 2024 výška pracovných taríf odsúdených zaradených do práce spravovala prílohami č. 3 a 4 v znení účinnom od 1. januára 2023 a v súlade s prechodným ustanovením upraveným v § 11a vlastného materiálu.

Zároveň uvádzame, že neuplatnenie valorizačného mechanizmu pracovných taríf obvinených zaradených do práce a odsúdených zaradených do práce bolo v minulosti realizované v rokoch 2013, 2015 a 2016. Napriek tomuto opatreniu v uvedených rokoch pracovné odmeny obvinených zaradených do práce a odsúdených zaradených do práce nestagnovali, ale rástli (v roku 2013 o 3,3 %, v roku 2015 o 0,7 % a v roku 2016 o 5,1 % oproti rokom, ktoré im predchádzali).

Avšak chceme podotknúť, že predkladateľ návrhu nariadenia vlády predpokladá, že účinnosť výnimky z uplatnenia valorizačného mechanizmu nebude platná pre celé obdobie roka 2024 a po pridelení rozpočtových prostriedkov Ministerstvom financií Slovenskej republiky bude bezodkladne iniciovať legislatívne zmeny v prospech valorizácie pracovných taríf odsúdených zaradených do práce. Zároveň uvádzame, že Ministerstvo spravodlivosti Slovenskej republiky zaradilo do Návrhu plánu legislatívnych úloh vlády Slovenskej republiky na rok 2024 novelizáciu zákona č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov, ktorá má okrem iného aj zosúladiť odmeňovanie odsúdených zaradených do práce s odmeňovaním obvinených zaradených do práce, čo bude znamenať významnú zmenu v odmeňovaní odsúdených zaradených do práce a zvýšenie ich pracovnej odmeny.

Návrh nariadenia vlády nebude mať negatívny vplyv na výdavkovú časť rozpočtu verejnej správy, nakoľko sa ustanovuje výnimka z uplatnenia valorizačného mechanizmu o zvyšovaní pracovnej odmeny odsúdených zaradených do práce na základe valorizačného mechanizmu upraveného v § 2 ods. 3 nariadenia vlády Slovenskej republiky č. 7/2023 Z. z. o výške pracovnej odmeny a podmienkach jej poskytovania odsúdeným.

Návrh nariadenia vlády bude mať negatívny sociálny vplyv na skupinu odsúdených zaradených do práce a skupiny domácností, ktorým sa z ich pracovných odmien poukazuje výživné. Priemerná pracovná odmena odsúdených zaradených do práce za obdobie od 1. januára do 31. októbra 2023 bola dosiahnutá vo výške 209,60 Eur a súvisí s menším využívaním pracovného fondu odsúdenými. Neuplatnenie valorizačného mechanizmu bude z toho dôvodu tento negatívny vplyv minimalizovať na samotných odsúdených zaradených do práce, ako aj osoby, ktorým je poukazované výživné z ich pracovných odmien. Modelové príklady vplyvu neuplatnenia valorizácie na samotných odsúdených zaradených do práce, ich rodinných príslušníkov a závislé osoby sú uvedené v analýze sociálnych vplyvov.

Návrh nariadenia vlády nebude mať vplyv na podnikateľské prostredie, životné prostredie, na informatizáciu spoločnosti, na služby verejnej správy pre občana a ani na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**Čl. I**

Za účelom konsolidácie verejných financií sa navrhuje, aby odmeňovanie odsúdených zaradených do práce v roku 2024 bolo vykonávané podľa pracovných taríf uvedených v prílohách č. 3 a 4, a to v ich znení účinnom od 1. januára 2023 a v súlade s prechodným ustanovením § 11a upravenom v návrhu nariadenia vlády platnom pre rok 2024. V nadväznosti na túto skutočnosť sa valorizačný mechanizmus, ktorý je upravený v § 2 ods. 3 nariadenia vlády Slovenskej republiky č. 7/2023 Z. z. o výške pracovnej odmeny a podmienkach jej poskytovania odsúdeným, a to aj vzhľadom na medziročný nárast výšky minimálnej mzdy, z čoho sa pri stanovení predmetného valorizačného mechanizmu vychádza, nepoužije.

**Čl. II**

Navrhuje sa, aby návrh nariadenia vlády nadobudol účinnosť 1. februára 2024.